અમદાવાદઃ અનામતની માગણી સાથે અમદાવાદમાં રપ ઓગસ્ટે થયેલી રેલી અને ત્યાર બાદ ભડકી ઊઠેલી હિંસાને પગલે પાટીદાર અનામત આંદોલન સમિતિના કાર્યક્રમો હાલ પૂરતા અટવાયા છે. સરદાર પટેલ ગ્રૂપના મુખ્ય આગેવાન લાલજીભાઇ પટેલે સમભાવ મેટ્રો સાથેની વાતચીતમાં જણાવ્યું હતું કે હવે પછીના કાર્યક્રમના ભાગરૂપે અગાઉ કરેલી જાહેરાત મુજબ અમે ધરણાંનો કાર્યક્રમ રાખ્યો છે. જેમાં અમે ઉપવાસ ઉપર અનામતની માગણી સાથે ઊતરીશું. અમે આ માટે અમદાવાદ કલેકટર પાસે ઉપવાસ સ્થળ માટેની પરવાનગી માગી હતી, પરંતુ હાલનો સમય અને સંજોગો જોતાં માંડ થાળે પડેલી શાંતિ ડહોળાય નહીં તે હેતુથી રક્ષાબંધનના તહેવાર સુધી શાંતિ જાળવી રાખવા કલેકટરે અમને અપીલ કરી છે. જેને અમે માન આપ્યું છે.